SKRIFTLIG FORESPØRGSEL E-2160/02

af Theresa Villiers (PPE-DE) til Kommissionen

(18. juli 2002)

Om: Euroen og oprunding af priser

Det fremgår af Eurobarometers opinionsundersøgelse 57.1, som offentliggjordes i memo IP/02/791 af 31. maj 2002, at 68,5 % af de adspurgte i eurozonen mener, at der er sket en oprunding af priser på alle områder.

Har Kommissionen forsøgt at kvantificere, hvor stor indvirkning oprunding efter euroens indførelse har haft på priserne?

Svar afgivet på Kommissionens vegne af Pedro Solbes Mira

(16. september 2002)

Der er ikke statistisk bevis for, at overgangen til euroen har bevirket en generel prisstigning i nogen lande i euroområdet.

Eurostat udsendte en pressemeddelelse i juli 2002, der analyserede prisudviklingen i de foregående måneder, og som belyste spørgsmål i forbindelse med euroens indførelse(1).

Inflationen i euroområdet toppede i maj 2001 (3,3 % årlig stigning i det harmoniserede forbrugerprisindeks (HICP)) og er ikke siden kommet op på tilsvarende niveauer. I overgangsperioden noteredes en stigning fra en årlig vækstrate på 2 % i december 2001 til en årlig stigningstakt på 2,7 % i januar 2002. Denne udvikling kan henføres til stigningen i oliepriserne og i priserne på frisk frugt og grønsager. Inflationen har faktisk fulgt en tilsvarende trend (fra 1,9 % til 2,5 % på årsbasis) i Unionen når man medregner de tre lande, der ikke indgår i euroområdet. Fra december 2001 til januar 2002 steg den årlige inflation fra 2,1 % til 2,5 % i Danmark og fra 1 % til 1,6 % i Det Forenede Kongerige. I samme periode faldt inflationen i Portugal og Nederlandene. Italien oplevede kun en mindre stigning i inflationen fra 2,2 % til 2,4 %(2). Inflationen har siden været kendetegnet ved en faldende tendens. Den lå på 1,8 % i euroområdet i juni 2002.

Den gennemsnitlige ændring i HICP for euroområdet mellem de første seks måneder af 2002 og de sidste seks måneder af 2001 var 1,4 %. Denne stigning var den samme som seksmåneders stigningstakten frem til juni 2001 og lå tæt på de tilsvarende stigningstakter i juni og december 2000.

Ifølge Eurostats analyse kan hovedparten af prisstigningerne i denne periode for de fleste varegrupper forklares ved et normalt inflationsmønster og ved særlige faktorer, der ikke er relateret til euroen; specielt dårligt vejr, der påvirker priserne på frugt og grønsager, bil- og energipriserne og nogle betydelige skatteforhøjelser på tobaksvarer(3). Disse faktorer kan forklare 1,2 procentpoint af den samlede stigning på 1,4 %. Det bidrag, som overgangen til eurosedler og -mønter har udgjort af den samlede stigning på 1,4 %, ligger højst sandsynligt i intervallet mellem 0,0 % og 0,2 %(4).

Nogle sektorer i økonomien har dog oplevet en mere markant prisstigning. Bortset fra fødevarer noteredes der stærke prisstigninger for nogle tjenesteydelser, hovedsagelig hotel og restauration, nogle sundhedsrelaterede tjenesteydelser og nogle reparationstjenester. Det er muligt, at virkningen på den offentlige

opinion kan have været betydelig som følge af den særligt følsomme karakter af de kategorier, der virkelig har været kendetegnet ved prisstigninger. Dette kan forklare, hvorfor der er en generel opfattelse af, at priserne er steget efter euroens indførelse.

Man bør imidlertid huske, at man på mellemlang og lang sigt grundliggende forventer, at euroen vil forbedre konkurrencemiljøet i hele euroområdet og dermed i sidst instans vil øge den økonomiske effektivitet samt skabe en nedadgående tendens i forbrugerpriserne.

(1) Pressemeddelelse nr. 84/2002 af 17. juli 2002 kan findes på følgende internetadresse: http://www.europa.eu.int/comm/eurostat/Public/datashop/print-product/EN?catalogue=Eurostat&product=2-17072002-EN-BP-EN&mode=download.

(2) Eurostat.

(3) Alkoholholdige drikkevarer og tobaksvarer udviste en kvartalsinflation på 2 % i første kvartal 2002.

(4) Denne ændring er lidt højere end intervallet på 0,0 % til 0,16 %, der blev estimeret for måned til måned-ændringen mellem december 2001 og januar 2002 og kvartal til kvartal-ændringen mellem sidste kvartal af 2001 og første kvartal af 2002, således som det blev offentliggjort af Eurostat i februar og maj 2002.